פלוגת מכבי היה שמה של קומונה שהוקמה בנתניה בשנת 1935 על ידי ספורטאים וספורטאיות, חברי אגודת מכבי נתניה. מרבית חברי הקומונה, עלו לארץ כנציגי אגודת מכבי רומניה למכביה השנייה, שנערכה בשנה זו. חברי הקומונה וחבריהם באגודת מכבי נתניה היו גורם משמעותי בחיי החברה והתרבות של נתניה באותה תקופה. הם היו פעילים בענפי ספורט שונים, ובין השאר יסדו את אגודת מכבי הצעיר. ביוזמת יקיר קלייטמן חבר הקומונה אף הוקמה תזמורת כלי מיתר של אגודת מכבי נתניה. בשנת 1942 בקירוב התפרקה הקומונה.